Նոր ժամանակներում շատերն են փորձել վերագտնել հավերժական ներկի պատրաստման գաղտնիքը: 19-րդ դարասկզբին դա մասամբ հաջողվեց Մայր Աթոռ Սուրբ Էջմիածնի Մայր տաճարի վարդապետ Սահակ Ծաղկարարին: 20 տարի շարունակ փորձարկումներ անելով՝ նա մշակեց որդան կարմիրը ճարպազերծելու որոշ եղանակներ եւ կարողացավ մի քանի երանգ ստանալ: Ստացած չնչին քանակության ներկը նա կիրառում էր կաթողիկոսական կնիքի դրոշմազարդման եւ ձեռագրերի գլխատառերը ծաղկելու նպատակով: Նրա փորձերը նոր ուսումնասիրությունների խթան դարձան եւ շարունակվում են մինչ օրս: